**Jozef Pozdech** ( \* 23. február 1811, Hrnčiarovce nad Parnou – † 22. júl 1878, Budapešť) bol slovenský podnikateľ, zvonolejár, vynálezca a národný buditeľ.

Životopis
---------

Narodil sa do roľníckej rodiny. Prv navštevoval latinskú školu v Trnave, ktorú musel pre nedostatok peňazí opustiť. V rodných Hrnčiarovciach sa vyučil za kováča. 

V roku 1830 sa stal tovarišom a vandroval do Modry, Rábu, či Pákozdu. V roku 1831 mu zomrela matka, sestra a dvaja bratia počas epidémie cholery a bol nútený vrátiť sa domov. Tu sa oženil a v roku 1832 si otvoril kováčsku dielnu. V roku 1834 vyrobil úplne nový kováčsky mech, s ktorým vzbudil pozornosť ostatných kováčov. V roku 1846 boli už jeho mechy vyhľadávané v širokom okolí a rozhodol sa vystaviť ich v Pešti.

Aj tu žal úspech a rozhodol sa zriadiť si v Pešti stálu dielňu so skladom. V tomto období polovicu mesiaca pracoval v Hrnčiarovciach a druhú polovicu pracoval a predával svoj tovar v Pešti. V roku 1847 získal prvé ocenenie za svoje výrobky - čestný diplom Uhorského priemyselného spolku. Za podporu Slovenského povstania v roku 1848 strávil šestnásť mesiacov v bratislavskom väzení. 

Roku 1857 zhotovil prístroj na pretáčania vína, za ktorý dostal vyznamenanie na peštianskej priemyselnej výstave. O tri roky neskôr získal patent na oválne kováčske mechy a poľnú kuchyňu. Najväčším Pozdechovým úspechom však bol vynález železnej zvonovej stolice s novým spôsobom zavesenia zvonov. Na výrobu a montáž novej závesnej stolice dostal výlučné 15-ročné privilégium. Pozdechovu zvonovú stolicu si objednávali mestá ako Viedeň (odlial i dva zvony do Dómu svätého Štefana), Banská Bystrica, Košice, Debrecín, ako aj menšie mestá a obce na Slovensku. 

Vynález vzbudil veľkú pozornosť na svetovej výstave roku 1868 v Paríži, kde získal zlatý kríž. Pozdecha si všimol sámotný francúzsky cisár Napoleon III. ktorý ho následne pozval do Francúzska. Pozdechove stolice a zvony sa tak dostali do zahraniča, okrem Francúzska aj do Spojených štátov Amerických či do Nemecka. Úspechy slávil ďalej. Na svetovej výstave v Londýne boli Pozdechove výrobky ocenené diplomom, na polytechnickej výstave v Moskve (1872) bronzovou medailou, na svetovej výstave vo Viedni (1873) medailou I. triedy, na výstave v Kečkeméte (1874) zlatou medailou. Dvakrát bol vyznamenaný Radom Františka Jozefa, a v roku 1873 záslužným krížom s korunou.

Po vypuknutí hospodárskej krízy roku 1873 sa Pozdech stiahol z verejného života. Zomrel po ťažkej chorobe 22. júla 1878 v Budapešti.

Národná činnosť
---------------

Jozef Pozdech patril k horlivým bojovníkom za práva slovenského národa a bol aj zakladajúcim členom Matice Slovenskej.

V roku 1868 začal spolu s Jánom Thurym vydávať v Pešti Slovenské noviny. Bol účastníkom či podporovateľom viacerých slovenských spolkov v hlavnom meste Uhorska. Založil a predsedal Slovenskému národno-demokratickému spolku, bol prvým predsedom Speváckeho slovenského spolku. Jedna z jeho dcér sa vydala za podnikateľa, politika a novinára Jána Nepomuka Bobuľu – vydavateľa Slovenských novín v Pešti a jedného z predstaviteľov tzv. Novej školy slovenskej. Okrem iného bol i členom deputácie k vtedajšiemu ministrovi školstva Józsefovi Eötvösovi o problematike slovenských škôl.

Referencie
----------

1. ↑   *Slovenský biografický slovník : od roku 833 do roku 1990*. Martin : Matica slovenská, 1986-1994. Dostupné online. ISBN 80-7090-070-9.
2. ↑   *Jozef Pozdech - Preslávil Slovákov v Budapešti* [online]. www.oslovma.hu, [cit. 2023-01-18]. Dostupné online.
3. ↑  PETRÁŠ, M.. *Slovenský vynálezca a konštruktér zvonovej stolice Jozef Pozdech (1811 - 1878)*. Corpus campanarum Slovaciae. vyd. Trnava : [s.n.], 1992. S. s. 65-104.
4. ↑   *Slovenský rodák Jozef Pozdech žal ocenenia aj na svetových výstavách* [online]. 2021-11-30, [cit. 2023-01-18]. Dostupné online.
5. ↑  KAČÍREK, L̕ubos. *Národný život Slovákov v Pešt̕budíne v rokoch 1850-1875*. Békešská Čaba : [s.n.], 2016. Dostupné online. ISBN 978-615-5330-06-3.

Autoritné údaje: * GND: 1026635772
* VIAF: 268945786